
Nr. 533

AVIZ

asupra propunerii legislative privind declararea ca oraş a comunei Gilău, judeţul Cluj
Cu adresa nr. 351 din 5.11.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind declararea ca oraş a comunei Gilău, judeţul Cluj.
In urma examinării, în şedinţa din data de 20.11.2002, Comisia, cu unanimitate de voturi, a hotărât respingerea din următoarele considerente:

Potrivit art. 3 alin. (1) din Legea nr. 351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, trecerea localităţilor de la un rang la altul se face “prin lege, la propunerea consiliilor locale, cu consultarea populaţiei prin referendum şi a instituţiilor locale implicate, în condiţiile legii, cu respectarea principalilor indicatori cantitativi şi calitativi minimali prevăzuţi în anexa nr. II, pentru  localităţile urbane, şi în anexa nr. IV, pentru localităţile rurale.”

În cazul comunei Gilău, din documentaţia prezentată nu rezultă faptul că cetăţenii din această unitate administrativ - teritorială au fost consultaţi prin referendum cu privire la schimbarea statutului comunei.

La propunerea legislativă nu este anexată nici Hotărârea Consiliului Local al comunei Gilău, de a deveni oraş şi nici fişa viitorului oraş Gilău care să cuprindă principalii indicatori cantitativi şi calitativi minimali prevăzuţi la pct. 1.0 din Anexa nr. II la Legea nr. 351/2001.

Prin urmare, nu poate fi verificată îndeplinirea de către comuna Gilău a principalilor indicatori cantitativi şi calitativi minimali de definire a localităţilor urbane.

